CELEX: 52015PC0133
Language: mt
Date: 2015-03-19
Title: Proposta għal DEĊIŻJONI TAL-KUNSILL sabiex f’isem l-Unjoni Ewropea titressaq proposta biex ċerti sustanzi kimiċi oħrajn jitniżżlu fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes

|
			
		
		
		52015PC0133
		
			Proposta għal DEĊIŻJONI TAL-KUNSILL sabiex f’isem l-Unjoni Ewropea titressaq proposta biex ċerti sustanzi kimiċi oħrajn jitniżżlu fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes /* COM/2015/0133 final - 2015/0066 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Fis-17 ta’ Mejju 2004
daħlet fis-seħħ il-Konvenzjoni ta’ Stokkolma dwar Materjal
Organiku Persistenti li Jniġġes (il-Konvenzjoni), li kienet approvata
bid-Deċiżjoni tal-Kunsill 2006/507/KE[1].
Din il-l-Konvenzjoni għandha l-għan li tħares saħħet
il-bniedem u l-ambjent mill-materjal organiku persistenti li jniġġes
(il-POP). Il-Konvenzjoni tipprovdi qafas, ibbażat fuq il-prinċipju
tal-prekawzjoni, biex jiġu eliminati l-produzzjoni, l-użu,
l-importazzjoni u l-esportazzjoni ta’ tnejn u għoxrin tip ta' POP ta’
prijorità, biex dawn jiġu trattati u mormija b'mod sikur u biex
jitneħħew jew jonqsu r-rilaxxi ta’ ċerti tipi ta’ POP mhux
intenzjonati.
Ir-Regolament (KE) Nru 850/2004 dwar
pollutanti organiċi persistenti[2]
jimplimenta fil-liġi tal-Unjoni l-impenji stabbiliti fil-Konvenzjoni u
fil-Protokoll għall-Konvenzjoni tal-1979 dwar it-Tniġġis
Transkonfinali tal-Arja Fuq Distanza Twila rigward Materjal Organiku
Persistenti li Jniġġes (il-Protokoll), approvata bid-Deċiżjoni
tal-Kunsill 2004/259/KE[3].
L-Artikolu 8(1) tal-Konvenzjoni jistipula
li kwalunkwe Parti tista’ tressaq proposta lis-Segretarjat biex sustanza kimika
titniżżel fl-Annessi A, B jew C tal-Konvenzjoni, u mbagħad
din jirrevediha l-Kumitat għall-Analiżi tal-Materjal Organiku
Persistenti li Jniġġes skont l-Artikolu 8(3) u (4). Il-proposta
għandha tinkludi l-informazzjoni speċifikata fl-Anness D.
Il-proċedura għall-adozzjoni tal-emendi fl-Annessi jirregolaha l-Artikolu 22
tal-Konvenzjoni.
Skont it-tagħrif xjentifiku disponibbli u
r-rapporti tal-analiżi, u filwaqt li jitqiesu kif xieraq il-kriterji
tal-eżami analitiku mniżżlin fl-Anness D tal-Konvenzjoni,
l-aċidu perfluworoottanojku (PFOA), l-imluħa tal-PFOA u s-sustanzi relatati
mal-PFOA li f'kundizzjonijiet ambjentali jistgħu jiġu degradati
għal PFOA, juru karatteristiċi ta' POP. F’dan li ġej, referenza
għal “PFOA u l-komposti tiegħu” tfisser il-forom kollha deskritti li
jaqgħu taħt dan il-paragrafu.
Minn analiżi riċenti tas-suq[4], li saret f’isem
il-Kummissjoni Ewropea, joħroġ fid-dieher li fl-2010 kumpanija
waħda biss li timmanifattura l-pentadekafluworoottanoat tal-ammonju (APFO)
kienet attiva fl-Unjoni. Din il-kumpanija ħabbret li f'Awwissu 2010
waqqfet għalkollox il-produzzjoni tal-APFO u minn Novembru 2010 waqqfet
ukoll il-kummerċjalizzazzjoni tiegħu .  L-analiżi tas-suq turi
wkoll li l-PFOA u l-APFO jintużaw prinċipalment fl-Unjoni
fil-produzzjoni ta’ fluworopolimeri u fluworoelastomeri[5] u li d-dħul
fl-ambjent iseħħ f’dan l-istadju.
Fl-20 ta’ Ġunju 2013, wara ftehim unanimu
tal-Kumitat tal-Istati Membri tal-UE skont ir-Regolament (KE)
Nru 1907/2006 tal-Parlament Ewropew u tal-Kunsill, dwar
ir-reġistrazzjoni, il-valutazzjoni, l-awtorizzazzjoni u r-restrizzjoni ta'
sustanzi kimiċi (REACH)[6],
il-PFOA u l-APFO żdiedu mal-Lista tal-Kandidati tal-UE
għall-awtorizzazzjoni[7]
għax kienu ġew identifikati bħala Sustanzi ta' Tħassib
Serju Ħafna (SVHCs).  Il-PFOA u l-APFO ġew identifikati bħala
SVHCs abbażi ta' dossier ta' informazzjoni[8]
imħejji mill-Ġermanja skont l-Anness XV tar-Regolament (KE) Nru
1907/2006.  Id-dejta xjentifika ppreżentata f’dan id-dossier turi li
l-PFOA u l-APFO jissodisfaw il-kriterji tal-Artikolu 57(c) tar-REACH
bħala tossiċi għar-riproduzzjoni 1B u, b’mod partikolari, li 
jissodisfaw ukoll il-kriterji tal-Artikolu 57(d) tar-REACH bħala
sustanzi persistenti, bijoakkumulattivi u tossiċi (PBT).
F’Ottubru tal-2013, il-PFOA u l-APFO
rċevew klassifikazzjoni armonizzata fl-Anness VI tar-Regolament (KE)
Nru 1272/2008 dwar il-klassifikazzjoni, it-tikkettar u
l-imballaġġ tas-sustanzi u t-taħlitiet (CLP)[9], kif emendat
bir-Regolament tal-Kummissjoni (UE) Nru 944/2013[10], bħala
karċinoġenu tal-kategorija 2, tossiku għar-riproduzzjoni
tal-kategorija 1B u tossikanti ta' organu mira speċifiku fuq il-fwied wara
esponiment ripetut tal-kategorija 1 (STOT RE 1 fwied). Wara din
il-klassifikazzjoni, mill-1 ta’ Jannar 2015 it-tqegħid fis-suq u
l-użu tal-PFOA u l-APFO bħala sustanzi jew f’taħlitiet
għall-forniment lill-pubbliku ġenerali ġew ipprojbiti fl-Unjoni
f'konformità mar-Regolament (KE) Nru 1907/2006 kif emendat bir-Regolament
(UE) Nru 317/2014[11].
Minn dan il-punt, l-Awtoritajiet Kompetenti
Ġermaniżi u Norveġiżi imlew dossier b'mod konġunt
skont l-Anness XV tar-REACH sabiex jipproponu li l-komposti tal-PFOA
jiddaħħlu fil-proċess ta' restrizzjoni skont ir-REACH. Dan
id-dossier ta' Restrizzjoni[12]
imressaq quddiem l-ECHA fis-17 ta' Ottubru 2014, jipproponi restrizzjoni fuq
il-manifattura, l-użu jew it-tqegħid fis-suq ta' komposti tal-PFOA
bħala sustanzi weħidhom, jew bħala kostitwenti ta' sustanzi
oħra, f'taħlitiet jew f'oġġetti. 
Billi għandhom proprjetajiet tekniċi
mill-aqwa (għax jipprovdu r-ripellanza għall-ilma, iż-żejt,
u l-grass), il-komposti tal-PFOA jintużaw f’diversi prodotti
għall-konsumatur kif ukoll f’applikazzjonijiet industrijali. Dawn
l-użi jwasslu għar-rilaxx mifrux tal-PFOA, l-imluħa tiegħu
u s-sustanzi relatati fl-ambjent. Globalment, is-sorsi tal-PFOA tnaqqsu b’mod
sinifikanti fl-Istati Uniti, fil-Ġappun u fl-Unjoni. Madanakollu, huwa
importanti li wieħed jinnota li l-manifattura tal-fluworopolimeri qed
timxi lejn pajjiżi bħar-Russja u ċ-Ċina, fejn huwa
preżunt li parti kbira mill-fluworopolimeri għadha qed tiġi
manifatturata bl-użu tal-PFOA. Dan jidher minn oġġetti
għall-konsumatur li fihom il-PFOA li ħafna drabi jiġu impurtati
minn barra l-Unjoni. Is-suq globali tal-fluworopolimeri qed jikber b'mod
kontinwu (5-6% fis-sena globalment). 
Mill-informazzjoni disponibbli, id-dossier
jistima li bħalissa fl-Unjoni jiġu importati 40 tunnellata fis-sena
(t/a) ta' PFOA u l-imluħa tiegħu. Barra minn hekk, dan id-dossier
jistima li fl-Unjoni jiġu manifatturati 100-1000 t/a ta' sustanzi relatati
mal-PFOA u li 100-1000 t/a oħra jiġu impurtati fl-Unjoni. Barra minn
hekk, is-sustanzi relatati mal-PFOA jidħlu fl-Unjoni permezz ta'
oġġetti impurtati, bħat-tessuti, li huma mistennija li jammontaw
għal volumi sinifikanti ta' sustanzi relatati mal-PFOA.
Minbarra l-kwalitajiet PBT tagħhom li
ġew pruvati, kif  joħroġ fil-klassifikazzjonijiet tar-REACH u
tas-CLP innutati aktar 'il fuq, l-Anness XV tad-dossier ta' Restrizzjoni
jinvestiga wkoll il-potenzjal tat-trasport ambjentali f'distanza twila (LRT)
tal-PFOA u l-komposti tiegħu. Id-dokument jagħmel referenza għal
rapport li għamlet l-OECD fl-2006 li kkonkluda li l-PFOA u l-komposti
tiegħu huma soġġetti għal trasport ambjentali f'distanza
twila u nstabu f’żoni mbiegħda bħall-Artiku[13]. Id-dossier ikkonkluda
li dan jikkonferma li l-emissjonijiet tal-PFOA u l-komposti tiegħu huma
problema ta’ tniġġis transkonfinali.
Fid-dawl tal-informazzjoni disponibbli
bħalissa fir-rigward tal-kwalitajiet PBT u LRT tal-PFOA u l-komposti
tiegħu u, abbażi tal-istudji u r-rapporti ppreżentati hawn fuq,
qed jiġi propost li l-PFOA u l-komposti tiegħu jissodisfaw
il-kriterji tal-Anness D tal-Konvenzjoni u għaldaqstant jistgħu
jitqiesu bħala POP.
Fil-pajjiżi terzi, il-PFOA u l-komposti
tiegħu għadhom qed jiġu prodotti, użati u emessi
mingħajr intenzjoni f'ammonti sinifikanti. Billi dawn il-kimiċi
għandhom il-potenzjal tat-trasport ambjentali f'distanza twila, il-miżuri
li ttieħdu fil-livell nazzjonali jew fil-livell tal-Unjoni mhumiex
biżżejjed biex iżommu l-livell għoli ta' protezzjoni
tal-ambjent u tas-saħħa tal-bniedem, u għalhekk hemm bżonn
li tittieħed azzjoni internazzjonali usa'.
Fil-kuntest tal-laqgħa li jmiss
tal-Kumitat għall-Analiżi tal-Materjal Organiku Persistenti li
Jniġġes li għandha ssir f’Ottubru tal-2015, jixraq li
l-Kummissjoni, f’isem l-Unjoni, tressaq proposta lis-Segretarjat
tal-Konvenzjoni ta’ Stokkolma biex il-PFOA u l-komposti tiegħu jitniżżlu
fl-Anness A. Dan jikkostitwixxi pożizzjoni li għandha tiġi
adottata f’isem l-Unjoni għall-għanijiet tal-Artikolu 218(9)
tat-TFUE.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
F'Lulju tal-2014, l-Awtoritajiet Kompetenti
tal-Istati Membri tal-UE approvaw dokument[14]
dwar il-fehim komuni bejn il-Konvenzjoni, il-Protokoll u r-REACH.
Id-deċiżjoni li titressaq proposta
biex l-PFOA u l-komposti tiegħu jitniżżlu fl-Anness A
tal-Konvenzjoni hija bbażata fuq il-konklużjonijiet ta’ dan
id-dokument dwar il-fehim komuni li jiddikjara li l-proċess
tal-inklużjoni ta' sustanza fl-Anness XVII (Restrizzjoni) tar-REACH jista'
jseħħ fl-istess waqt mal-proċess tal-inklużjoni ta'
sustanza f'wieħed mill-Annessi tal-Konvenzjoni, u jiddikjara wkoll li
t-tlestija tal-proċess ta' Restrizzjoni tar-REACH għal sustanza
jista' jħaffef l-iżvilupp tal-pożizzjoni tal-UE
għall-Konferenza tal-Partijiet meta jkollha tiġi deċiża
l-inklużjoni ta' dik is-sustanza.
F’każ li l-PFOA u l-komposti tiegħu
jiġu nominati għall-inklużjoni fl-Anness A tal-Konvenzjoni,
jibda perjodu ieħor ta’ konsultazzjoni u valutazzjoni mal-partijiet
konċernati u kwalunkwe Parti interessata oħra għall-Konvenzjoni.
3.           ELEMENTI LEGALI TAL-PROPOSTA
Din il-proposta se twassal biex jinħoloq
dossier ta’ informazzjoni skont id-dispożizzjonijiet
tal-Artikolu 8(1) u l-kriterji tal-Anness D tal-Konvenzjoni li skontu
se titressaq proposta quddiem is-Segretarjat tal-Konvenzjoni biex il-PFOA u
l-komposti tiegħu jitniżżlu fl-Anness A tal-Konvenzjoni. 
2015/0066 (NLE)
Proposta għal
DEĊIŻJONI TAL-KUNSILL
sabiex f’isem l-Unjoni Ewropea titressaq
proposta biex ċerti sustanzi kimiċi oħrajn jitniżżlu
fl-Anness A tal-Konvenzjoni ta’ Stokkolma dwar Materjal Organiku
Persistenti li Jniġġes
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 191(1),
flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Fis-16 ta’ Novembru 2004
l-Unjoni rratifikat il-Konvenzjoni ta’ Stokkolma dwar Materjal Organiku
Persistenti li Jniġġes (il-Konvenzjoni) permezz
tad-Deċiżjoni tal-Kunsill 2006/507/KE
tal-14 ta’ Ottubru 2004 dwar il-konklużjoni, f’isem il-Komunità
Ewropea, tal-Konvenzjoni ta’ Stokkolma dwar Materjal Organiku Persistenti li
Jniġġes[15].
(2)       Bħala Parti
għall-Konvenzjoni, l-Unjoni tista’ tagħmel proposti biex jiġu
emendati l-Annessi tal-Konvenzjoni. L-Anness A tal-Konvenzjoni jagħti
lista tal-materjali organiċi persistenti li jniġġsu (POPs) li
għandhom jiġu eliminati.
(3)       Skont it-tagħrif
xjentifiku disponibbli u r-rapporti tal-analiżi, u filwaqt li jitqiesu kif
xieraq ukoll il-kriterji tal-eżami analitiku mniżżlin
fl-Anness D tal-Konvenzjoni, l-aċidu perfluworoottanojku (PFOA),
l-imluħa tal-PFOA u sustanzi relatati mal-PFOA li f'kundizzjonijiet
ambjentali jistgħu jkunu degradati għal PFOA (minn hawn 'il quddiem
"il-PFOA u l-komposti tiegħu"), juru karatteristiċi ta'
POP. 
(4)       F'konformità mal-Artikolu
59(1) u dossier tal-Anness XV[16]
tar-Regolament (KE) Nru 1907/2006 tal-Parlament Ewropew u tal-Kunsill, dwar
ir-reġistrazzjoni, il-valutazzjoni, l-awtorizzazzjoni u r-restrizzjoni ta'
sustanzi kimiċi (REACH)[17],
il-PFOA u l-melħ tal-ammonju tiegħu (APFO) ġew inklużi
fil-Lista ta' Kandidati ta' sustanzi ta' tħassib serju li nstab li
jissodisfaw il-kriterji tal-Artikolu 57(c) ta' dak ir-Regolament bħala
tossiċi għar-riproduzzjoni 1B u b'mod partikolari, li jissodisfaw
ukoll il-kriterji tal-Artikolu 57(d) ta' dak ir-Regolament bħala sustanzi
li huma persistenti, bijoakkumulattivi u tossiċi.
(5)       Minbarra
d-dispożizzjonijiet tal-Artikolu 69(4) tar-REACH, il-PFOA u
l-komposti tiegħu bħalissa huma s-suġġett ta’ dossier
tal-Anness XV[18],
imressaq lill-Aġenzija Ewropea għas-Sustanzi Kimiċi
bil-għan li jillimita l-manifattura, l-użu jew it-tqegħid
fis-suq tal-PFOA u l-komposti tiegħu waħedhom, jew bħala
kostitwenti ta’ sustanzi oħra, f’taħlita jew f’oġġetti.
(6)       Il-PFOA u l-komposti
tiegħu huma sustanzi b’użu mifrux madwar id-dinja kollha u huma
omnipreżenti fl-ambjent. Billi l-PFOA għandu l-potenzjal tat-trasport
ambjentali f'distanza twila, il-miżuri li ttieħdu fil-livell
tal-Unjoni mhumiex biżżejjed biex jinżamm il-livell għoli
ta’ protezzjoni tal-ambjent u tas-saħħa tal-bniedem u għalhekk
hemm bżonn li tittieħed azzjoni internazzjonali usa'.
(7)       Għaldaqstant, l-Unjoni
għandha tressaq proposta lis-Segretarjat tal-Konvenzjoni biex il-PFOA u
l-komposti tiegħu jitniżżlu fl-Anness A tal-Konvenzjoni,
Din il-proposta u l-pożizzjoni tal-Unjoni dwar il-kundizzjonijiet
għall-inklużjoni tal-PFOA u l-komposti tiegħu fl-Anness A
tal-Konvenzjoni għandhom iqisu kull informazzjoni rilevanti miksuba matul
il-proċedura ta’ restrizzjoni li għaddejja skont l-Artikoli 68 sa 73
tar-REACH.
ADOTTA DIN ID-DEĊIŻJONI: 
Artikolu 1
1. L-Unjoni għandha tressaq proposta biex
il-PFOA u l-komposti tiegħu jitniżżlu fl-Anness A
tal-Konvenzjoni ta’ Stokkolma dwar Materjal Organiku Persistenti li
Jniġġes (il-Konvenzjoni).
2. Il-Kummissjoni għandha tibgħat
il-proposta lis-Segretarjat tal-Konvenzjoni f’isem l-Unjoni u fiha għandha
tinkludi t-tagħrif kollu meħtieġ skont l-Anness D
tal-Konvenzjoni.
Artikolu 2
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 31.7.2006, p. 1.
[2]               ĠU L 158, 30.4.2004, p. 7.
[3]               ĠU L 81, 19.3.2004, p. 35.
[4]               van der Putte I, Murin M, van Velthoven M, Affourtit F.
l-2010. Analiżi tar-riskji li joħolqu
l-użu
industrijali tal-Aċidu Perfluworoottanojku (PFOA) u
l-Pentadekafluworottanoat tal-Ammonju (APFO) 
u l-użu
tagħhom f’oġġetti għall-konsumatur. L-evalwazzjoni
tal-miżuri għat-tnaqqis tar-riskju għal
restrizzjonijiet
potenzjali fuq il-manifattura, it-tqegħid fis-suq u l-użu tal-PFOA u
l-APFO. Il-Kummissjoni
Ewropea,
id-DĠ Intrapriża u Industrija.
[5]               Il-fluworopolimeri huma materjali tal-plastik bi
prestazzjoni għolja u l-fluworoelastomeri huma lastki sintetiċi bi
prestazzjoni għolja.
[6]               ĠU L 396, 30.12.2006, p. 1.
[7]               ED/69/2013 - Jinsab:
http://echa.europa.eu/documents/10162/b54352de-0f2f-454c-bc83-04f191c560b7
[8]               Jinsab:   http://echa.europa.eu/documents/10162/1b26b219-6783-4981-9acf-154d620937b4
[9]               ĠU L 353, 31.12.2008, p. 1.
[10]             Ir-Regolament tal-Kummissjoni (UE) Nru 944/2013 (il-5
Adattament għall-Progress Tekniku (ATP) tar-Regolament
(KE) 1272/2008) (ĠU L 261, 03.10.2013, p. 5).
[11]             Ir-Regolament tal-Kummissjoni (UE) Nru 317/2014 li
jemenda r- Regolament (KE) Nru 1907/2006, fir-rigward tal-Anness XVII
(sustanzi CMR) (ĠU L 93, 28.03.2014, p. 24).
[12]             Rapport ta' Restrizzjoni għall-PFOA, miġbur
mill-Ġermanja u n-Norveġja, ippubblikat fuq is-sit tal-internet
tal-ECHA fis-17/12/14. Jinsab: http://www.echa.europa.eu/web/guest/restrictions-under-consideration
[13]             OECD, 2006. SIDS Initial Assessment Report after SIAM 22 -
Ammonium Perfluorooctanoate & Perfluorooctanic Acid, pp. 1-210.
[14]             CA/29/2014 – approvat fil-15-il laqgħa
tal-Awtoritajiet Kompetenti għar-REACH u s-CLP (CARACAL) f'Lulju tal-2014.
[15]             ĠU L 209, 31.7.2006, p. 1.
[16]             Jinsab:   http://echa.europa.eu/documents/10162/1b26b219-6783-4981-9acf-154d620937b4
[17]             Ir-Regolament (KE) Nru 1907/2006 tal-Parlament
Ewropew u tal-Kunsill tat-18 ta’ Diċembru 2006 dwar
ir-reġistrazzjoni, il-valutazzjoni, l-awtorizzazzjoni u r-restrizzjoni ta'
sustanzi kimiċi (REACH) (ĠU L 369, 30.12.2006, p.1).
[18]             Rapport ta' Restrizzjoni għall-PFOA, miġbur
mill-Ġermanja u n-Norveġja, ippubblikat fuq is-sit tal-internet
tal-ECHA fis-17/12/14. Jinsab: http://www.echa.europa.eu/web/guest/restrictions-under-consideration